Internasionale Verslag – 27 Mei 2020 - Corona Krisissentrum
Tuis / COVID-19 / Internasionale Verslag – 27 Mei 2020
Internasionale Verslag – 27 Mei 2020
Die herstel op aandelemarkte word belemmer deur die spanning tussen die VSA en China. Terwyl aandelemarkte in die VSA gister 'n baie goeie dag gehad het, was die resultate in Asië gemeng omdat daar kommer bestaan dat die spanning tussen die VSA en China ekonomiese herstel in Asië kan benadeel. Markte in Japan en Suid-Korea was vanoggend effens hoër terwyl aandele in Hong Kong effens laer was. In China het aandelepryse grootliks sywaarts beweeg. Herstel op aandelemarkte word gedryf deur positiewe sentiment dat ekonomiese herstel naby is, maar onsekerheid en geopolitieke spanning belemmer positiewe sentiment. President Donald Trump se opmerking dat hy stappe teen Chinese inmenging in Hong Kong gaan neem, het beleggers in Asië gister en vanoggend senuagtig gemaak.
In die VSA het aandelemarkte egter gister 'n baie goeie dag gehad wat 'n duidelike teken van optimisme oor ekonomiese herstel is. Die grootste Amerikaanse indekse het nou reeds meer as 30% gestyg sedert die einde van Maart. Die Dow Jones Nywerheidsindeks het gister met 500 punte gestyg en raak-raak vir die eerste keer sedert die begin van Maart aan die belangrike 25 000-vlak. Die S&P 500-indeks het gister met 1,2% gestyg. Aandele in die finansiële- en industriële sektore het veral gister sterker gesluit. Dit word gedryf deur 'n duidelike versnelde ekonomiese herstel die afgelope paar dae wat selfs vinniger is as wat die meeste ekonome nog onlangs verwag het. Die beroemde handelsvloer van die New York-aandelebeurs het ook gister heropen.
Verskeie Amerikaanse maatskappye kondig steeds daagliks afleggings aan. Die nasionale treindiens, Amtrak het gister aangekondig dat hulle 20% van die maatskappy se totale werksmag gaan aflê weens 'n skerp daling in passasiers op hulle treine. Een van die grootste maatskappye in die VSA, die vliegtuigvervaardiger Boeing het aangekondig dat hulle vanjaar 10% van die maatskappy se 160 000 poste gaan sny. Die maatskappy begin hierdie week deur 2500 vrywillige afleggings wat deur verdere afleggings die res van die jaar gevolg sal word. Boeing verwag baie lae vraag na hulle produkte en dienste vir die volgende paar jaar.
Die Goewerneur van die Amerikaanse deelstaat New York, Andrew Cuomo het gister gesê dat sy regering groot infrastruktuurprojekte oorweeg om die ekonomie van New York 'n hupstoot te gee. Hy sal dié projekvoorstelle vandag met President Trump bespreek. New York is die Amerikaanse deelstaat wat die ergste deur die koronapandemie geraak is. Die pandemie het 'n begrotingstekort van 13 miljard dollar in New York veroorsaak. Groot projekte soos nuwe snelweë tussen stedelike gebiede en lughawens wat baie werksgeleenthede kan skep word deur Cuomo en sy regering beplan.
President Emmanuel Macron van Frankryk het 'n plan bekend gestel waarvolgens die Franse motorvervaardigingsbedryf ondersteun sal word. Dié bedryf, een van die grootste in Frankryk, is die afgelope twee maande op sy knieë gedwing deur die sluiting van fabrieke en byna geen vraag na nuwe motors regoor die wêreld. Macron sê dat die Franse regering 8 miljard Euro gaan spandeer om motorvervaardigers by te staan. Een deel van die reddingsplan is om veral op elektriese motors te fokus met groot subsidies. Macron sê dat die Franse regering wil sien dat dié land se motorbedryf die grootste vervaardiger van elektriese motors in Europa word met meer as een miljoen sulke motors wat teen 2025 in Frankryk vervaardig moet word.
Die Europese Unie sal vandag 'n stimuluspakket vir die 27 lidlande van die EU bekendstel. Die plan wat meer as een triljoen Euro gaan kos sal toelaes, lenings en waarborge aan ondernemings regoor Europa bied om te verseker dat ondernemings nie hulle deure moet sluit of werknemers moet aflê nie. Die Japanese regering is ook besig met die ontwikkeling van 'n opvolg stimuluspakket. Die kabinet van Eerste Minister Shinzo Abe sal vandag 'n pakket van 1,1 triljoen dollar finaliseer wat kontant beskikbaar gaan stel aan klein en medium grootte ondernemings.
Die grootste lugdiens in Latyns-Amerika, Latam, het Dinsdag vir bankrotskapbeskerming aansoek gedoen. Dié lugdiens met sy hoofkantoor in Santiago, Chili, sê dat hy reeds 900 miljoen dollar se finansiering van aandeelhouers bekom het en dat die maatskappy met krediteure saamwerk om skuldvlakke te verlaag. Lugdienste regoor die wêreld kry tans baie swaar weens 'n internasionale reisverbod wat steeds in die meeste lande geld.
Spanje, een van die lande in die wêreld wat die ergste deur die koronapandemie geraak is, het 'n 10 dae-periode van nasionale rou afgekondig. Meer as 27 000 mense is in Spanje weens COVID-19 oorlede. Vlae sal halfstok hang vir die tien dae. Aan die einde van die 10 dae sal die Spaanse koning op 5 Junie 'n amptelike seremonie lei ter nagedagtenis aan die slagoffers.
Die wêreldbekende Italiaanse tenoor, Andrea Bocelli het gister bekend gemaak dat hy ook onlangs die koronavirus opgedoen het. Hy het egter reeds herstel. Bocelli het op 12 April 'n emosionele solovertoning vanuit die Milaan-katedraal aangebied wat deur miljoene mense regoor die wêreld gekyk is. Bocelli (61) sê dat sy hele gesin die virus opgedoen het en dat dit 'n skrikwekkende ervaring was. Byna 33 000 mense in Italië is weens COVID-19 oorlede. Intussen het owerhede in Rome aangekondig dat die wêreldbekende Colosseum vanaf 1 Junie weer vir besoekers oop sal wees. Alle besoekers sal maskers moet dra en kaartjies kan net vooraf aanlyn gekoop word.
Voorkeur vir 'n gelokaliseerde reaksie op die koronapandemie was die afgelope tyd regoor die wêreld sigbaar. Terwyl Amerikaanse deelstate verkies het om elk op sy eie manier op die pandemie te reageer was dieselfde die geval in lande soos Duitsland, Australië en ander federale lande. In Europa het pogings van die Europese Unie om een gestandaardiseerde Europese reaksie te ontwikkel misluk soos wat elke land sy eie omstandighede in ag geneem het en daarvolgens maatreëls ingestel het. Ook met die uitfasering van inperkingsmaatreëls sien ons sterk gelokaliseerde reaksies met provinsies en deelstate in verskeie lande wat elk hulle eie rigting inslaan. In Italië het Suid-Tirool drie weke gelede teen die regulasies van die Italiaanse regering in Rome besluit om sy ekonomie tegin heropen omdat dié outonome provinsie daarvoor gereed was. Die toenemende verdeeldheid tussen die vier nasies wat saam die Verenigde Koninkryk uitmaak, naamlik Engeland, Wallis, Skotland en Noord-Ierland, was ook die afgelope paar weke sigbaar. Dit het selfs tot spanning en 'n woordewisseling tussen politieke leiers aanleiding gegee. Hoewel die Verenigde Koninkryk deur wette wat in een parlement in Londen gemaak word, geregeer word, het die regerings in die verskillende dele van die Verenigde Koninkryk verskeie magte. Die Skotse regering het besluit om baie strenger inperkingsmaatreëls in plek te hou terwyl maatreëls in Engeland uitgefaseer is. Die Skotse leier Nicola Sturgeon het verlede week neerhalend na die Britse Eerste Minister Boris Johnson se uitfaseringsplanne verwys. In Wallis is besoekers uit Engeland beboet omdat hulle Walliese strande wat nog gesluit was besoek het. In Noord-Ierland is maatreëls weer vinniger uitgefaseer wat reise tussen dié gebied en die Britse eiland bemoeilik het. Die behoefte by mense om deur 'n regering naby aan hulle gelei en regeer te word was tot dusver baie duidelik tydens hierdie pandemie en dit gaan komplekse nasionale- en supra-nasionale regeringsinstellings in die toekoms verder uitdaag.